《题松竹梅图》
明代·苏葵

霜风凄凄百卉残，贞姿夜战霜风寒。苍虬腾跃翠蛟舞，下有百尺青琅玕。

玉龙远自罗浮山，飞来直就苍虬蟠。香涎散作蕊珠灿，时骇鸣鹤惊栖鸾。

可怜社栎先登坛，荒山野水甘阑珊。含虚藏明作何用，无人更问调羹酸。

凭君莫讶伯夷操，苍髯欲谢秦封官。师雄梦寐唤不醒，希音且付瑶琴弹。

乾坤物态有定分，各自气候无循环。碧桃红杏千万树，和风甘雨春漫漫。

作者简介：广东顺德人，字伯诚。成化二十三年进士。弘治中以翰林编修升江西提学佥事。性耿介，不谄附权贵。为太监董让陷害，理官欲加之刑。诸生百人拥入扶葵去，事竟得雪。在任增修白鹿书院。官至福建布政使。有《吹剑集》。